শাস্তির ভয়ে শিক্ষকের দেওয়া হোমওয়ার্ক না করে স্কুলে আসতে অনেক ছাত্র-ছাত্রীই ভয় পায়। আবার এমন কিছু শিক্ষার্থীও থাকে, যারা শাস্তিকে গ্রাহ্য করে না। ইনদৌরের জওহর নবোদয়া রেসিডেন্সিয়াল স্কুলের বিজ্ঞান বিভাগের শিক্ষক মনোজকুমার বর্মার দেওয়া এই নতুন ধরনের শাস্তির কথা ইতিপূর্বে কখনও শোনা যায়নি।
ঐ বিদ্যালয়ের ষষ্ঠ শ্রেণির তিন শিক্ষার্থী হোমওয়ার্ক করে না আসায় মনোজ বাকি পড়ুয়াদের ঐ তিনজনকে থাপ্পড় মারার আদেশ দেন। এক বার নয়, শিক্ষকের হুকুম অনুযায়ী সাত দিন ধরে প্রতিটি শিক্ষার্থী ঐ তিনজনকে দিনে দুটো করে থাপ্পড় মারে। ছাত্র-ছাত্রীর গায়ে হাত তোলা আইনত অপরাধ বলে এমন পদক্ষেপ নেন শিক্ষক। 
এক সর্বভারতীয় সংবাদমাধ্যমের খবর অনুযায়ী, তাদের মধ্যে একজন ছাত্রীর বাবা পুলিশে লিখিত অভিযোগ দায়ের করেন। তাঁর মেয়েকে নাকি ১৬৮টি থাপ্পড় মারা হয়েছিল বলে জানান তিনি। স্কুলের প্রধান শিক্ষক কে সাগর জানিয়েছেন, এটা নাকি ‘ফ্রেন্ডলি পানিশমেন্ট’ ছিল ছাত্রদের বাধ্য করে তোলার জন্য। কিন্তু শিক্ষক নিজে ছাত্রীর গায়ে হাত না তোলায় কোনও পদক্ষেপ নিতে পারছে না পুলিশ।